|  |  |  |
| --- | --- | --- |
|  | **Lausunto** |  |
|  |  | LVM/1219/02/2016 |
|  |  |  |
|  | 5.9.2016 |  |
|  |  |  |
|  |
| Sisäministeriölle |
|  |
|  |
|  |

Sisäministeriön lausuntopyyntö 21.6.2016; viite: SM002:00/2015

Hallituksen esitysluonnos laiksi rikostorjunnasta Rajavartiolaitoksessa ja eräiksi siihen liittyviksi laeiksi

Sisäministeriö on pyytänyt liikenne- ja viestintäministeriöltä lau­suntoa otsikossa mainitusta hallituksen esitysluonnoksesta. Liikenne- ja viestintäministeriö lausuu asiassa seuraavaa:

*Tieliikenteen valvonta*

Esityksellä laajennettaisiin rajavartiolaitoksen liikenteenvalvonnan toimivaltaa koskemaan kaikkia liikennerikkomuksia. Liikenne- ja viestintäministeriön näkemyksen mukaan esitettävän laajentuvan toimivallan tavoitteita, liikenneturvallisuuden parantumista ja sääntöjen tunnettavuuden lisääntymistä rajanylityspaikalla, on pidettävä kannatettavina ja perusteltuina.

Liikenne- ja viestintäministeriön mukaan liikenneturvallisuuden edistämisen kannalta ei ole lähtökohtaista merkitystä sillä, mikä viranomainen liikennettä valvoo. Merkitystä on sillä, että valvontaa tekevät hyvin koulutetut ja tehtävään motivoituneet henkilöt. Rajavartiolaitoksen suorittama rajavalvonta on tärkeää, koska sillä on vaikutusta sisämaan liikenteeseen.

Liikenne- ja viestintäministeriö pyytää sisäministeriötä kiinnittämään huomiotaan esitetyn toimivallan laajentamisen sääntelymalliin.

Lakiehdotuksessa ei määritellä tarkkarajaisesti rajavartiolaitokselle myönnettävän valvontatoimivallan laajuutta. Yksityiskohtaiset säännökset toimivallan sisällöstä ja rajautumisesta voisi olla syytä viedä pykälätasolle yleistasoisen määrittelyn sijaan. Nimittäin liikennerikkomuksen blanco-luonteesta johtuu muun muassa se, että valvottavia tekotyyppejä on hankala, jollei mahdoton hahmottaa. Samalla tulisi pohtia sitä, tulisiko tieliikennelain (267/1981) 7 luvussa säädettyjä liikenteenvalvonnan yleissäännöksiä muuttaa käsillä olevan lakihankkeen yhteydessä.

Lakimuutosta olisi perusteltua tarkastella liikenteenvalvontaa tekevien virkamiesten koulutuksen kannalta. Hallituksen esityksen (6/2005) mietinnöissä tärkeäksi koettiin, että samoihin tehtäviin poliisin ja tullin kanssa annetaan rajavartiomiehille samansisältöinen koulutus kuin poliisimiehille ja tullimiehille. Tällä hetkellä rajavartiomiehen peruskoulutus on käytännössä yhtä pitkä kuin poliisi- ja tullimiehen koulutus, mutta se painottuu eri tavalla. Liikenne- ja viestintäministeriö pyytää kiinnittämään huomiota siihen, että esityksen mukaiset toimivaltuuksien laajennukset asettavat uusia vaatimuksia myös rajavartiomiehille annettavalle koulutukselle.

*Merialueen vesiliikenne*

Liikenne- ja viestintäministeriö pitää hyvänä ja kannatettavana sitä, että Rajavartiolaitoksen esitutkintatoimivaltuuksia vesiliikenteessä merialueilla selkiytetään. Liikenne- ja viestintäministeriö katsoo kuitenkin, että hallituksen esityksen yleisperusteluihin olisi syytä lisätä maininta siitä, että vesikulkuneuvojen käyttämistä vesialueella valvovat vesiliikennelain (463/1996) 23 §:n nojalla Liikenteen turvallisuusvirasto, poliisi, Rajavartiolaitos ja Tulli. Liikenne- ja viestintäministeriö on parhaillaan käynnistämässä vesiliikennelain kokonaisuudistuksen, jolloin vesiliikennelain valvonta tulee kokonaisuudessaan arvioitavaksi, samoin kuin lain rangaistussäännökset.

Liikenne- ja viestintäministeriö kiinnittää huomiota siihen, että Liikenteen turvallisuusvirasto (Trafi) on yleinen merilain noudattamista valvova viranomainen. Trafi muun muassa valvoo satamavaltiotarkastusten yhteydessä, että aluksella on merilain mukaiset todistukset. Trafin roolia merilakia valvovana viranomaisena on tarkoitus edelleen vahvistaa syksyllä 2016 eduskunnan käsiteltäväksi annettavassa hallituksen esityksessä merilain muuttamisesta. Liikenne- ja viestintäministeriö katsoo näin ollen, että lakiin olisi hyvä lisätä säännös Liikenteen turvallisuusviraston roolista virka-apuviranomaisena ja yhteistyöviranomaisena merilain ja vesiliikennelain mukaisten rikkomusten selvittämisessä.

Liikenne- ja viestintäministeriö pitää tärkeänä sitä, että lakiin kirjattaisiin selkeästi yhteistyövelvoite eri valvontaviranomaisten kesken.

Laura Vilkkonen

Osastopäällikkö, ylijohtaja

 Kimmo Kiiski

 Liikenneneuvos